Region Nordjylland er i øjeblikket den region i landet, hvor der er størst efterspørgsel på poser med overskudsmad via ordningen "Too Good To Go". Samtidig er det også den region, hvor der bliver udbudt færrest poser. - Udbuddet kan simpelthen ikke følge med længere. Stort set alt, der kommer i appen, bliver revet væk - og ofte på få sekunder. Derfor er mange af vores brugere begyndt at sætte deres alarm for at få fingrene i deres favoritposer, når de bliver sat til salg. Der er især stor efterspørgsel på poser med dagligvarer og frugt- og grønt, siger Tanja Møller Andersen, pressechef for Too Good To Go. Maden kan hentes 566 steder i Nordjylland Appen er i øjeblikket den syvende mest downloadede madapp på verdensplan. Samtidig er der inflation, stigende energipriser og stigende renter, og det mærker de på interessen. - Efterspørgslen er steget markant i takt med inflationen. Vi kan godt mærke, at både forbrugerne og forhandlerne er pressede økonomisk. Derfor er det vigtigere end nogensinde at sikre, at overskudsmaden havner i sultne maver frem for containere. Så har man mad til overs, kan jeg i høj grad anbefale, at man enten tager fat i os eller en af landets madspildsorganisationer, så vi kan få maden distribueret derhen, hvor den gør mest gavn, siger Tanja Møller Andersen. I alt er 566 nordjysker forretninger tilmeldt appen, så nordjyderne kan hente overskudsmad. De tre nordjyske forretninger, der sendt mest overskudsmad til borgere i stedet for containere, er Kvickly i Aalborg Vestby, Salling Super i Aalborg og Føtex i Thisted.

Opsummering:
Der er rift om poserne med overskudsmad. I Nordjylland ryger de tit på få sekunder.